
Az okoseszköz-használat hatása az anya-csecsemő interakcióra

Az utóbbi évtizedekben tapasztalható technológiai fejlődés hatására a modern civilizációkban az okoseszköz-használat nagyon sok ember mindennapjainak része. A legtöbb kisgyermekes szülő is rendelkezik ilyen eszközökkel, melyeknek használata befolyással lehet gyermekével való kapcsolatára.
Kutatásunkban az okoseszköz-használat anya-csecsemő interakcióra gyakorolt hatását vizsgáltuk. 12 anya-csecsemő pár viselkedését figyeltük meg szabadjáték és okoseszközzel megzavart epizódok alatt. A vizsgálati helyzetről készült videófelvételek elemzése folytonos kódolással, egy kölcsönösen kizáró viselkedéses kódrendszer alapján történt. Az elemzés fő célja a két epizódban megfigyelhető anyai és gyermeki viselkedések összehasonlítása volt. A kutatási eredmények egyöntetűen azt mutatják, hogy az okoseszköz-használat befolyással bír az anya-csecsemő interakciókra.
A csecsemők viselkedésének elemzése egyrészt fejlődésbeli különbségekből adódó egyéni sajátosságokra világított rá, másrészt több csecsemő is distressz jeleit mutatta, melyből kiderült, hogy az okoseszközzel megzavart helyzet kevésbé volt számukra optimális.
Az anyák törekedtek fenntartani az interakciót a vizsgálat egésze alatt, azonban összességében megállapítható, hogy az okoseszköz-használat az anyai válaszkészség csökkenését eredményezte. Azok az anyák, akik a szülés utáni depresszió mérésére alkalmas skálán határérték feletti pontszámot értek el, az okoseszközzel megzavart epizód alatt még passzívabbak voltak. A Covid-19 világjárvány okozta stresszel kapcsolatban megélt megküzdési nehézségek is hasonlóan jártak együtt az anyák viselkedésével, azok passzivitásával voltak kapcsolatban. Úgy tűnik a pandémia okozta stressz erőteljes rizikófaktor, mely erős együttjárást mutat a szülés utáni depresszió mértékével.
A Okostelefon használat anya-csecsemő interakciós helyzetben című kutatásba (etikai engedély száma: 2021/341-2) az adatfelvétel kezdetét követően kapcsolódtam be. A kódrendszer kialakításában és a kódolásban aktívan részt vettem. Az adatelemzést és a dolgozat megírását nagyrészt önállóan végeztem közben folyamatosan konzultálva témavezetőmmel.



